Σφοδροί βομβαρδισμοί ανταρτών από δυνάμεις του Γκαντάφι
ενώ η Δύση πιέζει για έγκριση ψηφίσματος για Ζώνη Απαγόρευσης Πτήσεων
Δυνάμεις πιστές στον ηγέτη της Λιβύης, Μοαμάρ Γκαντάφι, σφυροκόπησαν θέσεις των ανταρτών την Τετάρτη, ενώ το Συμβούλιο Ασφάλειας των ΗΕ ξεκινούσε τη συζήτηση για την εφαρμογή Ζώνης Απαγόρευσης Πτήσεων πάνω από τη χώρα. Αυτόπτες μάρτυρες ανέφεραν ότι οι κυβερνητικές δυνάμεις βομβάρδισαν την πόλη Μισράτα στα δυτικά, που ελέγχουν οι αντάρτες, με αποτέλεσμα να χάσουν τη ζωή τους τουλάχιστον πέντε άνθρωποι. Φιλο-Γκανταφικές δυνάμεις βομβάρδισαν επίσης την πόλη Αζνταμπίγια στα ανατολικά, αλλά οι αντάρτες διαψεύδουν τους ισχυρισμούς της κυβέρνησης ότι έχει ανακτήσει τον έλεγχο της πόλης. Η Αζνταμπίγια είναι η τελευταία μεγάλη πόλη στο δρόμο για τη Βεγγάζη, καίριο οχυρό των ανταρτών. Η κυβέρνηση της Λιβύης παρότρυνε τους κατοίκους της Βεγγάζης να παραδώσουν τα όπλα και να στηρίξουν τις προσπάθειες της κυβέρνησης για την ανακατάληψη της πόλης. Η Διεθνής Επιτροπή του Ερυθρού Σταυρού ανακοίνωσε ότι οι τελευταίες μάχες έχουν αναγκάσει τα συνεργεία παροχής βοήθειας να απομακρυνθούν από τη Βεγγάζη και να εγκατασταθούν στην πόλη Τομπρούκ, ακόμα πιο ανατολικά. Ο Ερυθρός Σταυρός ήταν η μοναδική υπηρεσία ανθρωπιστικής βοήθειας με παρουσία στη Βεγγάζη και κάνει έκκληση προς όλες τις πλευρές στη Λιβύη «να προστατέψουν τους πολίτες και το ιατρικό προσωπικό». Δυτικές δυνάμεις πιέζουν για γρήγορη έγκριση από το Συμβούλιο Ασφαλείας των ΗΕ του ψηφίσματος για Ζώνη Απαγόρευσης Πτήσεων, καθώς και την έγκριση άλλων μέτρων για υποστήριξη των ανταρτών. Οι αντάρτες με τον ελαφρύ οπλισμό που διαθέτουν και την ελλιπή οργάνωση χάνουν έδαφος συνεχώς τις τελευταίες ημέρες από τις επιθέσεις των δυνάμεων του Μοαμάρ Γκαντάφι που διαθέτουν αεροπλάνα, τεθωρακισμένα οχήματα και βαρύ οπλισμό. Η Υπουργός Εξωτερικών των ΗΠΑ Χίλαρι Κλίντον είπε σε δημοσιογράφους στο Κάιρο ότι η Ουάσιγκτον ελπίζει πως το ψήφισμα θα εγκριθεί από το Συμβούλιο Ασφαλείας το αργότερο μέχρι την Πέμπτη. Όμως ορισμένα μέλη του Συμβουλίου, συμπεριλαμβανομένης της Γερμανίας και της Ρωσίας, έχουν εκφράσει αμφιβολίες ως προς την εφαρμογή και την αποτελεσματικότητα της ζώνης απαγόρευσης πτήσεων. Επίσης έχει ζητηθεί και η συμμετοχή Αραβικών χωρών στην εφαρμογή του μέτρου, αν αυτό εγκριθεί.